Readiness 2030

Το Readiness 2030 (προηγουμένως ReArm Europe) είναι μια πρωτοβουλία στρατηγικής άμυνας η οποία προτάθηκε από την Πρόεδρο της Ευρωπαϊκής Επιτροπής Ούρσουλα φον ντερ Λάιεν στις 4 Μαρτίου 2025, με στόχο την ενίσχυση των στρατιωτικών δυνατοτήτων της Ευρωπαϊκής Ένωσης. Το σχέδιο αποσκοπεί στη διάθεση τουλάχιστον 800 δισεκατομμυρίων ευρώ για την ενίσχυση των αμυντικών υποδομών της Ευρώπης ως απάντηση σε γεωπολιτικές απειλές, όπως είναι ο εν εξελίξει πόλεμος στην Ουκρανία, αλλά και λόγω αβεβαιοτήτων σχετικά με τη συνέχιση της στρατιωτικής υποστήριξης των ΗΠΑ.

Ύστερα από κριτική που ασκήθηκε από την πρωθυπουργό της Ιταλίας Τζόρτζια Μελόνι και τον πρωθυπουργό της Ισπανίας Πέδρο Σάντσεθ, η πρωτοβουλία μετονομάστηκε σε Readiness 2030.
 Υπόβαθρο 
Έχοντας ανακοινωθεί εν μέσω ολοένα και αυξανόμενων ανησυχιών σχετικά με την ασφάλεια, το σχέδιο αναφέρεται στην ανάγκη της Ευρώπης να βασίζεται ολοένα και λιγότερο σε εξωτερικούς συμμάχους, ειδικά μετά τη διακοπή της στρατιωτικής βοήθειας των ΗΠΑ προς την Ουκρανία.

Ύστερα από πρόσφατες συζητήσεις, συμπεριλαμβανομένης και της Σύνοδο του Λονδίνου για την Ουκρανία το 2025 που διεξήχθη δύο μέρες πριν την ανακοίνωση της πρωτοβουλίας, οι πρωτεύουσες της Ευρώπης έχουν εκφράσει την πρόθεση για μια ενιαία δέσμευση να αυξήσουν ραγδαία τις επενδύσεις στην άμυνα. Το σχέδιο ReArm Europe είναι δομημένο βάσει πέντε αξόνων που αποσκοπούν στην κινητοποίηση τόσο δημοσίων όσο και ιδιωτικών πόρων, με το ύψος του σχετικού προϋπολογισμού να αναμένεται να ανέλθει δυνητικά στα 800 δισεκατομμύρια ευρώ μέσα στα επόμενα χρόνια.

Η φον ντερ Λάιεν αναφέρθηκε στην αναγκαιότητα για τον επανεξοπλισμό της Ευρώπης, λέγοντας ότι αποτελεί απάντηση σε έναν «ξεκάθαρο και υπαρκτό κίνδυνο», χωρίς να έχει προηγούμενο μέσα στις προηγούμενες δεκαετίες.
 Πυλώνες 
Η πρωτοβουλία αποτελείται από τα εξής πέντε βασικά μέτρα:

 Δημοσιονομική ευελιξία: Αναστολή των δημοσιονομικών κανόνων της Ευρωπαϊκής Ένωσης προκειμένου να μπορούν τα κράτη-μέλη να αυξήσουν τις αμυντικές δαπάνες, απελευθερώνοντας δυνητικά 650 δισεκατομμύρια ευρώ μέσα σε τέσσερα χρόνια.
 Αμυντικά δάνεια: Διάθεση 150 δισεκατομμυρίων ευρώ σε δάνεια για κοινά αμυντικά εγχειρήματα όπως αντιαεροπορικά και αντιπυραυλικά συστήματα.
 Ανακατανομή προϋπολογισμών: Ανακατεύθυνση ευρωπαϊκών πόρων, όπως εκείνων του Ταμείου Συνοχής, προς αμυντικές δαπάνες.
 Ρόλος της Ευρωπαϊκής Τράπεζας Επενδύσεων: Άρση των περιορισμών της Ευρωπαϊκής Τράπεζας Επενδύσεων ως προς τον δανεισμό για την υποστήριξη αμυντικών βιομηχανιών.
 Ένωση αποταμιεύσεων: Δημιουργία μηχανισμού για την κινητοποίηση ιδιωτικού κεφαλαίου για την άμυνα, ενισχύοντας τις επενδύσεις σε αυτόν τον τομέα.
 Στόχοι 
Το σχέδιο αποσκοπεί στην ενίσχυση της αυτάρκειας της Ευρώπης ως προς την άμυνα, στη στρατιωτική υποστήριξη της Ουκρανίας και στην προετοιμασία ενόψει πιθανών αλλαγών στις διατλαντικές σχέσεις. Εστιάζει στο συλλογικό εξοπλισμό και στις επενδύσεις σε κρίσιμες τεχνολογίες όπως είναι τα drones και τα όπλα πυροβολικού.
 Παραπομπές 

 Εξωτερικοί σύνδεσμοι 
 Δελτίο τύπου της Ούρσουλα φον ντερ Λάιεν για το αμυντικό πακέτο

Κατηγορία:Πολιτικές της Ευρωπαϊκής Ένωσης